b'\n_START_ARTICLE_\nMenodotos Nikomedialainen\n_START_PARAGRAPH_\nMenodotos Nikomedialainen (m.kreik. \xce\x9c\xce\xb7\xce\xbd\xcf\x8c\xce\xb4\xce\xbf\xcf\x84\xce\xbf\xcf\x82 \xe1\xbd\x81 \xce\x9d\xce\xb9\xce\xba\xce\xbf\xce\xbc\xce\xb7\xce\xb4\xce\xb5\xcf\x8d\xcf\x82, M\xc4\x93nodotos ho Nikom\xc4\x93deus, 100-luku jaa.) oli antiikin kreikkalainen l\xc3\xa4\xc3\xa4k\xc3\xa4ri ja pyrrhonistiseen koulukuntaan kuulunut filosofi. H\xc3\xa4n oli kotoisin Nikomediasta Bithyniasta._NEWLINE_Menodotos kuului antiikin l\xc3\xa4\xc3\xa4ketieteen empiriiseen koulukuntaan, joka yhdisti empirismin ja skeptisismin. H\xc3\xa4n oli Antiokhos Laodikealaisen oppilas ja Herodotos Tarsoslaisen opettaja. Menodotos hylk\xc3\xa4si er\xc3\xa4\xc3\xa4t Asklepiades Bithynialaisen mielipiteet, ja vastusti dogmaattisen koulukunnan n\xc3\xa4kemyksi\xc3\xa4. Menodotos oli aikanaan kuuluisa, ja Galenos lainaa h\xc3\xa4nt\xc3\xa4 usein._NEWLINE_Menodotos vaikuttaa kirjoittaneen teoksia, joita Diogenes Laertios k\xc3\xa4ytti l\xc3\xa4hteen\xc3\xa4\xc3\xa4n. Niit\xc3\xa4 ei ole kuitenkaan s\xc3\xa4ilynyt. Galenoksen teosten joukossa on kuitenkin lyhyt tutkielma nimelt\xc3\xa4 Galeni Paraphrastae Menodoti Suasoria ad Artes Oratio. Se on saattanut olla alun perin Menodotoksen teos, jota Galenos on muokannut.'